**Kalle Sahlstedt** (s. 25. elokuuta 1973 Rauma) on entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 723 runkosarjaottelua tehopistein 208+274=482 ja keräten 428 jäähyminuuttia sekä 121 playoff-ottelua tehopistein 25+40=65 ja keräten 78 jäähyminuuttia. Sahlstedt toimi joukkueensa kapteenina sekä Rauman Lukossa kauden 1996–1997 että Turun Palloseurassa kauden 2000–2001, joista jälkimmäisellä kaudella hän johdatti joukkueensa Suomen mestaruuteen. Sahlstedt voitti kaikkiaan viisi Suomen mestaruutta. Hän pelasi myös neljä kautta Ruotsissa ja voitti mestaruuden HV71:n riveissä keväällä 2004. Nykyään Sahlstedt toimii Lukon SM-liigajoukkueen urheilutoimenjohtajana.

Elite Prospects -sivuston mukaan Sahlstedt oli pienehkö, mutta luisteluvoimainen pelaaja, joka pelasi vahvaa hyökkäyspään peliä ja oli käyttökelpoinen ylivoimapelaaja. Hän oli hyvä maalintekijä ja omasi hyvän pelikäsityksen.

Ura
---

### Seuraura

#### Uran alku Lukossa

Sahlstedt on Rauman Lukon kasvatti. Hän voitti seurassa kauden 1988–1989 päätteeksi C-nuorten Suomen mestaruuden. Kaudella 1990–1991 Sahlstedt oli Lukon A-nuorten paras pistemies tehoilla 22+31=53. Kaudella 1991–1992 hän voitti koko A-nuorten SM-liigan karsintasarjan maalipörssin 13 osumallaan. Sahlstedt debytoi samalla kaudella myös Lukon SM-liigajoukkueessa, jossa hän pelasi 20 runkosarjaottelua ilman tehopisteitä. Kaudella 1992–1993 Sahlstedt teki SM-liigassa 43 runkosarja- ja kolmessa playoff-ottelussa tehot 9+7=16. Hän keräsi runkosarjassam myös teholukeman +13, mikä oli Lukon toiseksi paras Kimmo Rintasen jälkeen.

Kaudella 1993–1994 Sahlstedt jakoi tehoilla 15+18=33 Lukon sisäisen maalipörssin toisen sijan Petr Kořínekin kanssa ja sisäisen pistepörssin neljännen sijan Kimmo Rintasen kanssa. Pudotuspeleissä hän oli joukkueen paras maalintekijä kolmella osumallaan. Sahlstedt voitti kauden päätteeksi SM-pronssia. Kaudella 1994–1995 Sahlstedt jakoi Lukon sisäisen pistepörssin voiton Tero Arkiomaan kanssa tehoilla 22+23=45, joilla he jakoivat koko SM-liigan pistepörssin kymmenennen sijan HPK:n Risto Jalon kanssa sekä maalipörssin kuudennen sijan kolmen muun pelaajan kanssa. Kaudella 1995–1996 Sahlstedt oli Lukon kolmanneksi paras pistemies tehoilla 16+27=43. Hän voitti kauden päätteeksi SM-pronssia. Kaudella 1996–1997 Sahlstedt toimi joukkueen kapteenina ja jakoi Lukon sisäisen pistepörssin voiton Sakari Palsolan kanssa tehoilla 14+15=29.

#### TPS ja kolme Suomenmestaruutta

Sahlstedt siirtyi kaudeksi 1997–1998 Turun Palloseuraan. Hän voitti kauden aikana Euroopan Super Cupin. Kaudella 1998–1999 Sahlstedt oli SM-liigan pudotuspeleissä joukkueensa paras syöttäjä kahdeksalla syöttöpisteellään. Hän voitti kauden päätteeksi Suomen mestaruuden. Kaudella 1999–2000 Sahlstedt teki SM-liigan yhden kauden piste-ennätyksensä tehoilla 30+23=53, joilla hän oli TPS:n toiseksi paras maalintekijä Kai Nurmisen jälkeen ja kolmanneksi paras pistemies Tomi Kallion kanssa. Sahlstedt sijoittui koko SM-liigan maalipörssissä kuudenneksi ja hän jakoi Kallion kanssa pistepörssin yhdeksännen sijan. 25. marraskuuta 1999 Tampereen Ilvestä vastaan Sahlstedt teki neljä maalia lyhyimmässä ajassa SM-liigan historiassa, 5.13 minuuttiin. Hän voitti kauden päätteeksi Suomenmestaruuden.

Kaudella 2000–2001 Sahlstedt toimi TPS:n kapteenina. Hän oli joukkueen kolmanneksi paras pistemies tehoilla 18+21=39. Pudotuspeleissä Sahlstedt oli TPS:n paras maalintekijä viidellä osumallaan. Neljännessä finaaliottelussa 14. huhtikuuta 2001 vieraissa Tapparaa vastaan hän teki TPS:n Suomenmestaruuden ratkaisseen voittomaalin jatkoajalla ajassa 63.13.

#### Siirtyminen Ruotsiin

Kaudeksi 2001–2002 Sahlstedt siirtyi vuoden mittaisella sopimuksella Ruotsin Elitserienin HV71:een. Hän jakoi tehoilla 13+20=33 joukkueen sisäisen pistepörssin toisen sijan Per-Åge Skrøderin kanssa edellään vain Johan Davidsson. Pudotuspeleissä Sahlstedt oli tehoilla 1+7=8 HV71:n paras syöttäjä ja hän jakoi sisäisen pistepörssin voiton Skrøderin kanssa. Kaudella 2002–2003 Sahlstedt oli joukkueen paras maalintekijä ja kolmanneksi paras pistemies tehoilla 20+17=37. Hän jakoi koko Elitserienin maalipörssin neljännen sijan Timrå IK:n Niklas Nordgrenin ja Brynäs IF:n Niklas Angerin kanssa.

Kaudella 2003–2004 Sahlstedt voitti HV71:n sisäisen piste- ja maalipörssin tehoilla 20+22=42, joilla hän jakoi koko Elitserienin maalipörssin neljännen sijan Linköping HC:n Jussi Tarvaisen ja Timrå IK:n Markus Matthiassonin kanssa sekä pistepörssin viidennen sijan Brynäs IF:n Mikael Lindin kanssa. Sahlstedt sijoittui tehoilla 5+10=15 koko liigan pudotuspelien piste- ja syöttöpörssissä toiseksi edellään vain joukkuetoveri Johan Davidsson. Hän voitti kauden päätteeksi Ruotsin-mestaruuden. Kaudella 2004–2005 Sahlstedt alisuoritti koko HV71:n tapaan ja hän teki runkosarjassa vain 11 tehopistettä. Hän edusti joukkuetta kauden aikana Euroopan seurajoukkueiden mestaruusturnauksessa.

#### Paluu Suomeen ja siirtyminen Kärppiin

Sahlstedt palasi kaudeksi 2005–2006 SM-liigaan ja siirtyi kaksivuotisella sopimuksella Oulun Kärppiin. Hänen siirtoonsa oli vaikuttamassa myös Sahlstedtin kanssa HV71:ssä pelannut ja kasvattajaseuraansa palannut Jouni Loponen. Lisäksi Kärppien päävalmentajana toimi heitä aiemmin TPS:ssä valmentanut Kari Jalonen. Sahlstedt edusti Kärppiä kauden aikana myös Euroopan seurajoukkueiden mestaruusturnauksessa, jossa joukkue eteni finaaliin, mutta turnauksen voiton vei kuitenkin venäläinen Dinamo Moskova voittomaalikilpailun päätteeksi lukemin 5–4. Sahlstedt oli voittomaalikilpailuissa Kärppien ainoa onnistuja. Hän voitti kauden päätteeksi SM-pronssia.

Sahlstedtin kautta 2006–2007 varjosti hänen poikansa Samuelin vakava sairastuminen, jonka vuoksi Sahlstedt oli sivussa kuukauden. Hän voitti kauden päätteeksi Suomen mestaruuden. Kesäkuussa 2007 Sahlstedt teki Kärppien kanssa vuoden mittaisen jatkosopimuksen. Hän edusti kaudella 2007–2008 joukkuetta mestaruuden myötä myös Euroopan seurajoukkueiden mestaruusturnauksessa. Sahlstedt voitti kauden päätteeksi jo uransa viidennen Suomen mestaruuden.

#### Viimeiset vuodet KalPassa

Kaudeksi 2008–2009 Sahlstedt siirtyi 1+1-vuotisella sopimuksella Kalevan Palloon. Hänet nimettiin joukkueen varakapteeniksi. Sahlstedt oli KalPan toiseksi paras pistemies Sami Kapasen jälkeen tehoilla 19+24=43. Pudotuspeleissä hän jakoi viidellä syöttöpisteellään joukkueen sisäisen syöttöpörssin voiton Kapasen kanssa. Sahlstedt voitti kauden päätteeksi SM-pronssia. Tammikuussa 2009 KalPa käytti hänen sopimuksessaan olleen option ja teki vuoden mittaisen jatkosopimuksen Sahlstedtin kanssa.

Sahlstedt jakoi kaudella 2009–2010 KalPan sisäisen pistepörssin kolmannen sijan Tommi Miettisen kanssa tehoilla 13+28=41. Huhtikuussa 2010 hän ilmoitti lopettaneensa pelaajauransa.

### Maajoukkueura

Sahlstedt pelasi alle 20-vuotiaiden MM-kilpailuissa vuonna 1993 sekä alle 18-vuotiaiden EM-kilpailuissa vuonna 1991, jolloin hän voitti pronssia. Yhteensä Sahlstedt on pelannut 16 nuorten ja 18 poikien maaottelua.

Suomen A-maajoukkueessa Sahlstedt on pelannut 21 ottelua. Hän on pelannut myös 15 B-maaottelua.

Pelaajauran jälkeen
-------------------

Sahlstedt palasi kaukaloihin yhden sarjaottelun ajaksi vahvistamaan II-divisioonajoukkue Kuusamon Pallo-Karhuja 11. helmikuuta 2012 otteluun Sotkamon Kiekkoa vastaan. Hänen lisäkseen joukkuetta vahvistivat Mikko Eloranta, Marko Kiprusoff, Tony Virta, Jani Kiviharju ja Mika Suoraniemi. Sahlstedt onnistui tekemään ottelussa kypärätempun ja kaikkiaan kuusi tehopistettä.

Sahlstedt valmistui Turun yliopistosta kasvatustieteiden maisteriksi. Hän työskentelee opettajana Kerttulin urheilulukiossa Turun Seudun Urheiluakatemiassa. Heinäkuussa 2017 Sahlstedt nimitettiin Rauman Lukon SM-liigajoukkueen urheilutoimenjohtajaksi ja hän aloitti työt kesällä 2018. Sahlstedt jatkaa samalla myös jääkiekkolehtorin virassaan Kerttulin urheilulukiossa.

Yksityiselämä
-------------

Sahlstedtin perheeseen kuuluu vaimo sekä pojat Samuel ja Luukas, joista jälkimmäisenä mainittu pelaa jääkiekkoa VG-62:n D-junioreissa. Kallen pikkuveli Reeti Sahlstedt on entinen jääkiekkoilija, joka pelasi uransa lähinnä alemmissa sarjoissa, mutta myös yhden EHL-ottelun Rauman Lukossa. Veljesten isä Esko Sahlstedt on Lukon entinen päävalmentaja.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1990–1991 | Lukko | A-SM | 35 | 22 | 31 | 53 | 42 | – | – | – | – | – |  |  |  |  |  |  | U18-EM | 6 | 3 | 0 | 3 | 14 |
| 1991–1992 | Lukko | A-SM | 20 | 9 | 11 | 20 | 50 | – | – | – | – | – |
|  | Lukko | SM-liiga | 20 | 0 | 0 | 0 | 6 | – | – | – | – | – |
| 1992–1993 | Lukko | A-SM | 14 | 6 | 10 | 16 | 18 | – | – | – | – | – |  |  |  |  |  |  | JMM | 7 | 1 | 2 | 3 | 0 |
|  | Lukko | SM-liiga | 43 | 9 | 7 | 16 | 2 | 3 | 0 | 0 | 0 | 0 |
| 1993–1994 | Lukko | SM-liiga | 48 | 15 | 18 | 33 | 42 | 9 | 3 | 3 | 6 | 0 |
| 1994–1995 | Lukko | SM-liiga | 50 | 22 | 23 | 45 | 26 | 9 | 2 | 1 | 3 | 4 |
| 1995–1996 | Lukko | SM-liiga | 50 | 16 | 27 | 43 | 36 | 8 | 2 | 3 | 5 | 8 |
| 1996–1997 | Lukko | SM-liiga | 49 | 14 | 15 | 29 | 64 | – | – | – | – | – |
| 1997–1998 | TPS | SM-liiga | 48 | 8 | 15 | 23 | 16 | 4 | 1 | 0 | 1 | 2 |
| 1998–1999 | TPS | SM-liiga | 43 | 10 | 17 | 27 | 18 | 10 | 3 | 8 | 11 | 8 | Kanada-malja |
| 1999–2000 | TPS | SM-liiga | 54 | 30 | 23 | 53 | 12 | 11 | 2 | 4 | 6 | 2 | Kanada-malja |
| 2000–2001 | TPS | SM-liiga | 56 | 18 | 21 | 39 | 26 | 10 | 5 | 2 | 7 | 14 | Kanada-malja |
| 2001–2002 | HV71 | Elitserien | 50 | 13 | 20 | 33 | 16 | 8 | 1 | 7 | 8 | 2 |
| 2002–2003 | HV71 | Elitserien | 41 | 20 | 17 | 37 | 14 | 7 | 2 | 0 | 2 | 10 |
| 2003–2004 | HV71 | Elitserien | 50 | 20 | 22 | 42 | 18 | 18 | 5 | 10 | 15 | 18 | Le Mat-pokalen |
| 2004–2005 | HV71 | Elitserien | 50 | 5 | 6 | 11 | 39 | – | – | – | – | – |
| 2005–2006 | Kärpät | SM-liiga | 51 | 12 | 20 | 32 | 50 | 11 | 1 | 4 | 5 | 10 |
| 2006–2007 | Kärpät | SM-liiga | 45 | 9 | 20 | 29 | 30 | 10 | 1 | 3 | 4 | 6 | Kanada-malja |
| 2007–2008 | Kärpät | SM-liiga | 54 | 13 | 16 | 29 | 42 | 11 | 5 | 5 | 10 | 10 | Kanada-malja |
| 2008–2009 | KalPa | SM-liiga | 54 | 19 | 24 | 43 | 40 | 12 | 0 | 5 | 5 | 8 |
| 2009–2010 | KalPa | SM-liiga | 58 | 13 | 28 | 41 | 18 | 13 | 0 | 2 | 2 | 6 |
| 2011–2012 | PaKa | II-divisioona | 1 | 3 | 3 | 6 | 0 | – | – | – | – | – |
| 15 kautta | yhteensä | SM-liiga | 723 | 208 | 274 | 482 | 428 | 121 | 25 | 40 | 65 | 78 |
| 4 kautta | yhteensä | Elitserien | 191 | 58 | 65 | 123 | 87 | 33 | 8 | 17 | 25 | 30 |

Lähteet
-------

* Kalle Sahlstedt The Internet Hockey Databasessa (englanniksi)
* Kalle Sahlstedt Eurohockey-sivustolla (englanniksi)
* Kalle Sahlstedt *Elite Prospects*. Everysport Media Group AB.  (englanniksi)

### Viitteet

1. ↑  "Killeri" Sahlstedtin peli kulkee Elitserienissä *yle.fi*.  23.10.2002. Yleisradio Oy. Viitattu 22.10.2018.
2. 1 2 3 4 5 6 7 8 9 10 11 12 13 14 15 16  Kalle Sahlstedt *Elite Prospects*. Everysport Media Group AB.  (englanniksi)
3. ↑  Rikkomattomana pidetty SM-liigaennätys uusittiin – rikotaanko näitä koskaan? *MTV.fi*.  16.12.2015. MTV Oy.  Arkistoitu 23.10.2018. Viitattu 22.10.2018.
4. ↑  Tomi Salomaa: Tehoporkkana.  *Iltalehti/Urheilu*, 2009, nro 22.10. s. 4.
5. ↑  KTPS jääkiekon Suomen mestari *kaleva.fi*.  14.4.2001. Kaleva Oy. Viitattu 22.10.2018.
6. 1 2 3  Kalle Sahlstedtin ura jatkuu Ruotsissa *Jatkoaika.com*.  14.2.2002. Jatkoaika r.y. Viitattu 22.10.2018.
7. ↑  Kärpät julkaisi uusia vahvistuksia *Jatkoaika.com*.  19.5.2005. Jatkoaika r.y. Viitattu 22.10.2018.
8. ↑  Aarrekivi, Jari-Pekka: Uuteen nousuun *Jatkoaika.com*.  19.5.2005. Jatkoaika r.y. Viitattu 22.10.2018.
9. ↑  Upeasti taistellut Kärpät jäi hopealle Pietarissa *Jatkoaika.com*.  8.1.2006. Jatkoaika r.y. Viitattu 30.10.2018.
10. ↑  Kalle Sahlstedt jatkaa Kärpissä *Jatkoaika.com*.  27.6.2017. Jatkoaika r.y. Viitattu 22.10.2018.
11. ↑  Kalle Sahlstedt siirtyy KalPaan *Jatkoaika.com*.  16.4.2008. Jatkoaika r.y. Viitattu 22.10.2018.
12. 1 2  Kalle Sahlstedt KalPan miehistöön *liiga.fi*.  16.4.2008. Jääkiekon SM-liiga Oy. Viitattu 22.10.2018.
13. ↑  Sami Kapasesta KalPan kapteeni *Jatkoaika.com*.  22.8.2008. Jatkoaika r.y. Viitattu 22.10.2018.
14. ↑  Kapanen ja Sahlstedt jatkavat KalPassa *Jatkoaika.com*.  12.1.2009. Jatkoaika r.y. Viitattu 22.10.2018.
15. ↑  Huttunen, Jouni: Strömberg ja Sahlstedt ripustavat hokkarit naulaan *savonsanomat.fi*.  23.4.2010. Savon Media Oy.
16. ↑  Sahlstedt ja Strömberg lopettivat *Jatkoaika.com*.  24.4.2010. Jatkoaika r.y. Viitattu 22.10.2018.
17. ↑  Huippukiekkoilijoita PaKa-paitaan *pallokarhut.fi*. Pallo-Karhut.  Arkistoitu 1.1.2015. Viitattu 7.10.2012.
18. ↑  Kunnari, Timo: Kuusamon Pallo-Karhuille taas ex-NHL-vahvistuksia *MTV.fi*.  25.1.2012. MTV Oy. Viitattu 22.10.2018. [vanhentunut linkki]
19. ↑  Suhonen, Taru: Jääkiekkolehtori vie koulutuksen viestiä.  *Aurora*, 2014, nro 4, s. 16. Turku:  Turun yliopisto. ISSN 1237-6752.
20. 1 2  Setänen, Eetu: Kalle Sahlstedt palaa Raumalle Lukon urheilujohtajaksi *kiekkoareena.fi*.  4.8.2017. Marva Media Oy. Viitattu 4.8.2017.


|  |  |  |
| --- | --- | --- |
| Edeltäjä:**Kari Harila** | **Turun Palloseuran kapteeni SM-liigassa**2000–2001 | Seuraaja:**Mika Alatalo** |

|  |  |  |
| --- | --- | --- |
| Edeltäjä:**Toni Porkka** | **Rauman Lukon kapteeni SM-liigassa**1996–1997 | Seuraaja:**Jarmo Kuusisto** |